b'\n_START_ARTICLE_\nA\xc8\x99ezare militar\xc4\x83\n_START_SECTION_\nIstoric\n_START_PARAGRAPH_\nA\xc8\x99ez\xc4\x83rile militare existau \xc3\xaenc\xc4\x83 din secolul al XVII-lea \xc3\xaen regiunile de frontier\xc4\x83 de sud-est a Rusiei, unde trupele mobilizate aici trebuiau s\xc4\x83 \xc8\x9bin\xc4\x83 piept raidurilor t\xc4\x83tarilor din Crimeea \xc8\x99i a altor triburi nomade. \xc3\x8emp\xc4\x83ratul Petru cel Mare a \xc3\xaenfiin\xc8\x9bat asemenea a\xc8\x99ez\xc4\x83ri destinate pazei frontierelor Ucrainei, de-a lungul \xe2\x80\x9eLiniei \xc8\x9aari\xc8\x9b\xc3\xaen\xe2\x80\x9d, iar \xc3\xaemp\xc4\x83r\xc4\x83teasa Elisabeta Petrovna a \xc3\xaenfiin\xc8\x9bat asemenea a\xc8\x99ez\xc4\x83ri cu un scop asem\xc4\x83n\xc4\x83tor de-a lungul \xe2\x80\x9eLiniei Orenburg\xe2\x80\x9d, iar Ecaterina cea Mare \xc3\xaen Caucaz._NEWLINE_\xc3\x8en acela\xc8\x99i timp, au fost \xc3\xaenfiin\xc8\x9bate a\xc8\x99ez\xc4\x83ri militare \xc3\xaen provinciile interioare, care aveau ca principal scop asigurarea de ad\xc4\x83post pentru veteranii l\xc4\x83sa\xc8\x9bi la vatr\xc4\x83 datorit\xc4\x83 infirmit\xc4\x83\xc8\x9bilor c\xc4\x83p\xc4\x83tate \xc3\xaen lupt\xc4\x83, bolilor sau v\xc3\xa2rstei \xc3\xaenaintate. Astfel, \xc3\xaen timpul vie\xc8\x9bii lui Petru cel Mare, au fost \xc3\xaenfiin\xc8\x9bate a\xc8\x99ez\xc4\x83ri militare \xc3\xaen provinciile de cur\xc3\xa2nd cucerite de la Regatul Suediei, iar mai t\xc3\xa2rziu asemenea a\xc8\x99ez\xc4\x83ri au fost \xc3\xaenfiin\xc8\x9bate \xc8\x99i \xc3\xaen guberniile Kuban, Orenburg, Smolensk \xc8\x99i altele._NEWLINE_Spre sf\xc3\xa2r\xc8\x99itul secolului al XVIII-lea, toate aceste a\xc8\x99ez\xc4\x83ri au fost distruse treptate sau au fost incorporate \xc3\xaen teritoriile controlate de armatele c\xc4\x83z\xc4\x83ce\xc8\x99ti din Astrahan, Orenburg sau au Liniei Caucazului. Altele au fost absorbire de ora\xc8\x99e sau satele statului. \xc3\x8en guberniile r\xc4\x83s\xc4\x83ritene au mai r\xc4\x83mas c\xc3\xa2teva a\xc8\x99ez\xc4\x83ri militare locuite de solda\xc8\x9bi-agricultori, dar care nu se mai deosebeau cu nimic de \xc8\x9b\xc4\x83ranii statului (\xd0\xb3\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2\xd0\xb5\xd0\xbd\xd0\xbd\xd1\x8b\xd0\xb5 \xd0\xba\xd1\x80\xd0\xb5\xd1\x81\xd1\x82\xd1\x8c\xd1\x8f\xd0\xbd\xd0\xb5, \xc8\x9b\xc4\x83rani cu statut intermediar, \xc3\xaentre cel de iobag \xc8\x99i cel de \xc8\x9b\xc4\x83ran liber)._NEWLINE_La \xc3\xaenceputul secolului al XIX-lea, \xc3\xaen epoca r\xc4\x83zboaielor napoleoniene, a ap\xc4\x83rut necesitatea organiz\xc4\x83rii \xc3\xaen guberniile interioare a numeroase a\xc8\x99ez\xc4\x83ri militare. Ini\xc8\x9biativa fond\xc4\x83rii noii serii de a\xc8\x99ez\xc4\x83ri militare i-a apar\xc8\x9binut \xc8\x9barului Alexandru I, care fusese fascinat de sistemul \xc3\xaenfiin\xc8\x9bat \xc3\xaen Prusia de Gerhard von Scharnhorst (mili\xc8\x9biile Landwehr \xc8\x99i Landsturm), care permitea cre\xc8\x99terea \xc3\xaen caz de r\xc4\x83zboi de c\xc3\xa2teva ori a efectivelor armatei regulate._NEWLINE_\xc3\x8en afar\xc4\x83 de scopurile militare, \xc3\xaemp\xc4\x83ratul a dorit s\xc4\x83 \xc3\xaembun\xc4\x83t\xc4\x83\xc8\x9beasc\xc4\x83 situa\xc8\x9bia material\xc4\x83 a solda\xc8\x9bilor de r\xc3\xa2nd, s\xc4\x83 le dea posibilitatea ca, \xc3\xaen timpul efectu\xc4\x83rii serviciului militar activ ,s\xc4\x83 r\xc4\x83m\xc3\xa2n\xc4\x83 pe c\xc3\xa2t posibil \xc3\xaen s\xc3\xa2nul familiilor \xc8\x99i s\xc4\x83 continue s\xc4\x83 munceasc\xc4\x83 \xc3\xaen agricultur\xc4\x83, iar la b\xc4\x83t\xc3\xa2ne\xc8\x9be s\xc4\x83 aib\xc4\x83 asigurat un c\xc4\x83min \xc8\x99i mijloace de existen\xc8\x9b\xc4\x83. \xc3\x8en ciuda obiec\xc8\x9biunilor apropia\xc8\x9bilor s\xc4\x83i, care considerau c\xc4\x83 planul nu este realizabil datorit\xc4\x83 costurilor uria\xc8\x99e, \xc3\xaemp\xc4\x83ratul s-a ar\xc4\x83tat hot\xc4\x83r\xc3\xa2t s\xc4\x83 mearg\xc4\x83 mai departe._NEWLINE_Contele Alexei Andreevici Arakceev este considerat creatorul a\xc8\x99ez\xc4\x83rilor militare moderne. Dac\xc4\x83 la \xc3\xaenceput s-a opus cre\xc4\x83rii lor, mai apoi a sus\xc8\x9binut ini\xc8\x9biativa \xc3\xaemp\xc4\x83ratului, tem\xc3\xa2ndu-se c\xc4\x83 poate pierde statutul privilegiat pe care \xc3\xael avea \xc3\xaen anturajul lui Alexandru I._NEWLINE_Primul a\xc8\x99ezare creat\xc4\x83 pe noile principii a fost \xc3\xaenfiin\xc8\x9bat\xc4\x83 \xc3\xaen anul 1810, c\xc3\xa2nd regimentul de rezerv\xc4\x83 de muschetari din Ele\xc8\x9b a fost mutat \xc3\xaen gubernia Moghilev, \xc3\xaen uezdul Klimovici. Localnicii satelor alese pentru \xc3\xaenfiin\xc8\x9barea a\xc8\x99ez\xc4\x83rilor militare au fost muta\xc8\x9bi \xc3\xaen Novorusia. Aproximativ patru mii de \xc8\x9b\xc4\x83rani au fost muta\xc8\x9bi f\xc4\x83r\xc4\x83 ca ace\xc8\x99tia s\xc4\x83 opun\xc4\x83 rezisten\xc8\x9b\xc4\x83, dar, \xc3\xaen timpul transferuluil, un mare num\xc4\x83r dintre ai a murit din cauza foamei, fringului sau bolilor. Mutarea acestor \xc8\x9b\xc4\x83rani a costat statul rus aproximativ 70.000 de ruble. Militarii desemna\xc8\x9bi pentru relocare au fost de obicei cei de gradele mici. Militarilor ne\xc3\xaensura\xc8\x9bi li s-a permis s\xc4\x83 se c\xc4\x83s\xc4\x83toreasc\xc4\x83 cu femei cu statut de \xe2\x80\x9e\xc8\x9b\xc4\x83ran al statului\xe2\x80\x9d, care au fost \xc3\xaenzestrate pe cheltuiala statului. Ei s-au instalat \xc3\xaen gospod\xc4\x83riile \xc8\x9b\xc4\x83ranilor reloca\xc8\x9bi, au primit unelte agricole, vite \xc8\x99i semin\xc8\x9be pl\xc4\x83tite cu bani de la bugetul statului. R\xc4\x83zboiul Patriotic din 1812 a oprit organizarea a\xc8\x99ez\xc4\x83rilor militare \xc3\xaen gubernia Moghilev. Regimentul de rezerv\xc4\x83 a fost chemat \xc3\xaen serviciul activ. La sf\xc3\xa2r\xc8\x99itul r\xc4\x83zboiului, supravie\xc8\x9buitorii regimentului au g\xc4\x83sit gospod\xc4\x83riile repartizate de stat pustii, pr\xc4\x83date de locuitorii din satele vecine._NEWLINE_Dat fiind lipsa experien\xc8\x9bei militarilor \xc3\xaen domeniul agricol, guvernul a fost obligat s\xc4\x83 cheltuiasc\xc4\x83 sume mari de bani nu doar pentru organizarea a\xc8\x99ez\xc4\x83rilor militare, dar \xc8\x99i pentru \xc3\xaentre\xc8\x9binerea lor. Pentru a remedia aceast\xc4\x83 problem\xc4\x83, guvernul a hot\xc4\x83r\xc3\xa2t ca, \xc3\xaen cazul organiz\xc4\x83rii unor noi a\xc8\x99ez\xc4\x83ri militare, s\xc4\x83tenii s\xc4\x83 nu mai fie reloca\xc8\x9bi, ci s\xc4\x83 fie \xc3\xaen schimb \xc3\xaenrola\xc8\x9bi \xc3\xaen serviciul militar activ. Astfel, \xc3\xaen toamna anului 1816, un \xc3\xaentreg regiment de grenadieri a fost relocat \xc3\xaen regiunea V\xc3\xaeso\xc8\x9bki din gubernia Novgorod. Aceast\xc4\x83 m\xc4\x83sur\xc4\x83 a fost determinat\xc4\x83 de lipsa unor loca\xc8\x9bii corespunz\xc4\x83toare pentru cazarea militarilor \xc3\xaen Petersburg. \xc3\x8entreaga regiune a fost scoas\xc4\x83 de sub controlul autorit\xc4\x83\xc8\x9bilor civile, fiind trecut\xc4\x83 \xc3\xaen schimb \xc3\xaen subordonarea direct\xc4\x83 a comandan\xc8\x9bilor militari. \xc3\x8en aprilie 1817 au fost relocate un regiment de grenadieri \xc3\xaen gubernia Novgorod, un regiment de infanterie \xc3\xaen gubernia Moghilev, \xc8\x99i dou\xc4\x83 regimente de ulani \xc3\xaen gubernia Slobodsko-Ucraina. Num\xc4\x83rul a\xc8\x99ez\xc4\x83rilor militare a crescut constant iar, spre sf\xc3\xa2r\xc8\x99itul domniei \xc3\xaemp\xc4\x83ratului Alexandru I, acestea se prezentau dup\xc4\x83 cum urmeaz\xc4\x83: \xc3\xaen gubernia Novgorod \xe2\x80\x93 12 regimente de grenadieri \xc8\x99i dou\xc4\x83 brig\xc4\x83zi de artilerie, \xc3\xaen gubernia Moghilev \xe2\x80\x93 6 regimente de infanteriei, \xc3\xaen gubernia Slobodsko-Ucraina, Herson \xc8\x99i Ekaterinoslav \xe2\x80\x93 16 regimente de cavalerie, \xc3\xaen gubernia Petersburg \xe2\x80\x93 2 companii ale arsenalului armatei. Autorit\xc4\x83\xc8\x9bile militare au hot\xc4\x83r\xc3\xa2t ca, pentru a evita conflictele dintre s\xc4\x83teni \xc8\x99i coloni\xc8\x99tii militari, s\xc4\x83 interzic\xc4\x83 trecerea p\xc4\x83m\xc3\xa2nturilor a\xc8\x99ez\xc4\x83rilor militare \xc3\xaen proprietate privat\xc4\x83. Ministerul de finan\xc8\x9be a ajuns la un acord cu proprietarii de terenuri agricole pentru concesiunea p\xc4\x83m\xc3\xa2nturilor \xc3\xaen favoarea coloniilor militare. \xc3\x8en cazurile \xc3\xaen care proprietarii nu au fost de acord cu cererile guvernului, s-a trecut la constr\xc3\xa2ngerea acestora. Contele Arakceev, comandantul militar al unui regiment, a ordonat s\xc4\x83parea de \xc8\x99an\xc8\x9buri \xc3\xaen jurul terenurilor unui proprietar care refuza s\xc4\x83 accepte s\xc4\x83-\xc8\x99i concesioneze terenul. P\xc4\x83m\xc3\xa2nturile acestuia au fost izolate de sursele de ap\xc4\x83 \xc8\x99i drumurile de acces, iar proprietarul a fost silit \xc3\xaen cele din urm\xc4\x83 s\xc4\x83 accepte oferta guvernamental\xc4\x83._NEWLINE_\xc3\x8en 1817, \xc3\xaen guberniile Novgorod \xc8\x99i Slobodno-Ucrania au fost \xc3\xaenfiin\xc8\x9bate comisii speciale pentru m\xc4\x83surarea terenurilor. Autorit\xc4\x83\xc8\x9bile guberniale au fost obligate s\xc4\x83 furnizeze toate datele necesare cu privire la hotarele propriet\xc4\x83\xc8\x9bilor private din regiunile lor de competen\xc8\x9b\xc4\x83. Dup\xc4\x83 evaluarea suprafe\xc8\x9belor necesare pentru \xc3\xaenfiin\xc8\x9barea a\xc8\x99ez\xc4\x83rilor militare, proprietarii erau obliga\xc8\x9bi s\xc4\x83 cedeze spre folosin\xc8\x9b\xc4\x83 terenurile \xc8\x99i fermele agricole, iar Ministerul de finan\xc8\x9be stabilea cuantumul compensa\xc8\x9biilor cuvenite fermierilor. Pornind de la modelul comisiilor mai sus-amintite, au fost \xc3\xaenfiin\xc8\x9bate comisii speciale \xc8\x99i \xc3\xaen guberniile Herson \xc8\x99i Ekaterinoslav._NEWLINE_\xc3\x8en cazul micilor proprietari rezolvarea problemei era chiar mai simpl\xc4\x83: \xc3\xaen schimbul terenurilor arabile trecute \xc3\xaen folosul a\xc8\x99ez\xc4\x83rilor militare, fermierii primeau \xc3\xaen folosin\xc8\x9b\xc4\x83 p\xc4\x83m\xc3\xa2nturi \xc3\xaen alte regiuni. \xc3\x8en cazul stabilirii a\xc8\x99ez\xc4\x83rilor militare \xc3\xaen gubernia Slobodska-Ucraina, 59 de mici proprietari, care au fost obliga\xc8\x9bi s\xc4\x83-\xc8\x99i transfere terenurile \xc3\xaen patrimoniul guvernului, au primit p\xc4\x83mant la grani\xc8\x9ba regiunii \xc8\x99i compensa\xc8\x9bii b\xc4\x83ne\xc8\x99ti pentru construirea unor case._NEWLINE_\xc3\x8en or\xc4\x83\xc8\x99elul Ciuguev, to\xc8\x9bi locuitorii care nu se n\xc4\x83scuser\xc4\x83 \xc3\xaen localitate au trebuit s\xc4\x83 se mute. Dup\xc4\x83 evaluarea caselor, gr\xc4\x83dinilor \xc8\x99i a altor terenuri aflate \xc3\xaen proprietatea lor de c\xc4\x83tre comisia sprecial\xc4\x83, autorit\xc4\x83\xc8\x9bile au pl\xc4\x83tit pentru casele necesare a\xc8\x99ez\xc4\x83rii militare 4/5 din valoarea stabilit\xc4\x83 de comisie. S-a justificat plata unei sume mai mici prin \xe2\x80\x9ebeneficiile\xe2\x80\x9d pe care le-ar fi ob\xc8\x9binut desp\xc4\x83gubi\xc8\x9bii prin ob\xc8\x9binerea dintr-o dat\xc4\x83 a unei mari sume de bani. Pentru propriet\xc4\x83\xc8\x9bile declarate nenecesare a\xc8\x99ez\xc4\x83rii militare, autorit\xc4\x83\xc8\x9bile au pl\xc4\x83tit \xc3\xaens\xc4\x83 doar 1/5 din suma stabilit\xc4\x83 de comisie. Mai \xc3\xaenainte de transformarea localit\xc4\x83\xc8\x9bii Ciuguev \xc3\xaen a\xc8\x99ezare militar\xc4\x83, o parte a terenurilor arabile a fost transferat\xc4\x83 \xc3\xaen folosul ofi\xc8\x9berilor \xc3\xaen retragere. Gradele inferioare au primit restul p\xc4\x83m\xc3\xa2nturilor \xc8\x99i dreptul de acces \xc3\xaen p\xc4\x83durile \xc8\x99i p\xc4\x83\xc8\x99unile publice. Ofi\xc8\x9berii au mai primit \xc8\x99i loturi de p\xc4\x83m\xc3\xa2nt pentru construirea caselor. Ofi\xc8\x9berii \xc3\xaen retragere au primit \xc8\x99i mici pensii viagere.\n_START_SECTION_\nTraiul \xc3\xaen cadrul a\xc8\x99ez\xc4\x83rilor militare\n_START_PARAGRAPH_\nLocuitorii regiunilor \xc3\xaen care existau a\xc8\x99ez\xc4\x83ri militare erau scuti\xc8\x9bi \xc3\xaen timp de pace de recrut\xc4\x83ri. To\xc8\x9bi \xc8\x9b\xc4\x83ranii liberi, me\xc8\x99te\xc8\x99ugarii \xc8\x99i proprietarii de p\xc4\x83m\xc3\xa2nt erau obliga\xc8\x9bi \xc3\xaen schimb s\xc4\x83 pl\xc4\x83teasc\xc4\x83 pentru fiecare persoan\xc4\x83 recrutabil\xc4\x83 o sum\xc4\x83 de 1.000 de ruble. Mebrii clasei micii burghezii din cadrul a\xc8\x99ez\xc4\x83rilor militare nu erau scuti\xc8\x9bi \xc3\xaen general de la recrut\xc4\x83ri \xc8\x99i doar \xc3\xaen cadrul \xc3\xaen cazul burhezilor din ora\xc8\x99e aceast\xc4\x83 obliga\xc8\x9biune putea fi \xc3\xaenlocuit\xc4\x83 prin plata unei taxe b\xc4\x83ne\xc8\x99ti. Pe timp de r\xc4\x83zboi \xc3\xaens\xc4\x83, to\xc8\x9bi locuitorii acestor regiuni erau subiecte ale recrut\xc4\x83rilor, pentru completarea efectivelor armatei active._NEWLINE_Mo\xc8\x99ierii din regiunile militare au fost scuti\xc8\x9bi la \xc3\xaenceput de recrut\xc4\x83ri, fiind obliga\xc8\x9bi s\xc4\x83 accepte recrut\xc4\x83rile doar \xc3\xaen caz de r\xc4\x83zboi. Cu timpul, prima oar\xc4\x83 ca urmare a cererilor aristocra\xc8\x9bilor din gubernia Herson, mo\xc8\x99ierilor li s-a oferit posibilitatea s\xc4\x83 aleag\xc4\x83 \xc3\xaentre recrutareas \xc8\x9b\xc4\x83ranilor de pe propriet\xc4\x83\xc8\x9bile lor sau plata unor taxe \xc3\xaen bani sau natur\xc4\x83._NEWLINE_Uezdurile \xc3\xaen care func\xc8\x9bionau a\xc8\x99ez\xc4\x83rile militare primeau sume semnificative de bani pentru cheltuielile zemstvelor (consiliile locale de guvernare). \xc8\x9a\xc4\x83ranii localnici erau obliga\xc8\x9bi s\xc4\x83 asigure cazarea trupelor pe timpul iernii, grupuri de muncitori pentru lucr\xc4\x83rile din a\xc8\x99ez\xc4\x83rile militare, trebuiau s\xc4\x83 asigure lemne de foc \xc8\x99i f\xc3\xa2n pentru regimente \xc3\xaen timpul aplica\xc8\x9biilor \xc8\x99i convoc\xc4\x83rilor militare, iluminarea cl\xc4\x83dirilor statului, provizii pentru func\xc8\x9bionarii zemstvelor care c\xc4\x83l\xc4\x83toreau \xc3\xaen regiune \xc8\x99i asigure p\xc4\x83\xc8\x99unatul cailor regimentelor de cavalerie sta\xc8\x9bionate \xc3\xaen regiune._NEWLINE_Efectivele militare ale regimentelor sta\xc8\x9bionate \xc3\xaentr-o regiune erau formate \xc3\xaen cazul infanteriei din dou\xc4\x83 regimente active, unul de rezerv\xc4\x83 \xc8\x99i un batalion \xc3\xaencartiruit \xc3\xaen a\xc8\x99ez\xc4\x83ri, iar \xc3\xaen cazul cavaleriei din \xc8\x99ase regimente active, trei de rezerv\xc4\x83 \xc8\x99i dou\xc4\x83 escadroane \xc3\xaencartiruite \xc3\xaen a\xc8\x99ez\xc4\x83ri. Batalioanele \xc8\x99i escadroanele \xc3\xaencartiruite \xc3\xaen a\xc8\x99ez\xc4\x83ri erau formate din localnici \xc8\x99i cei mai destoinici solda\xc8\x9bi ai regimentelor. Solda\xc8\x9bii combatan\xc8\x9bi erau ale\xc8\x99i dintre pesoanele de 18-45 de ani, care aveau propria gospod\xc4\x83rie, erau c\xc4\x83s\xc4\x83tori\xc8\x9bi \xc8\x99i aveau o reputa\xc8\x9bie bun\xc4\x83. Restul localnicilor din regiune cu v\xc3\xa2rsta de 18-45 de ani, care puteau fi mobiliza\xc8\x9bi la nevoie, erau \xc3\xaenrola\xc8\x9bi \xc3\xaen batalioanele \xc8\x99i escadroanele de rezerv\xc4\x83, sau erau repartiza\xc8\x9bi unit\xc4\x83\xc8\x9bilor de munc\xc4\x83, iar surplusul de b\xc4\x83rba\xc8\x9bi valizi era transferat \xc3\xaen alte regimente._NEWLINE_\xc3\x8en timp de pace, toate aceste regimente r\xc4\x83m\xc3\xa2neau \xc3\xaen regiunile a\xc8\x99ez\xc4\x83rilor militare de origine. To\xc8\x9bi locuitorii unei regiuni, recruta\xc8\x9bi pentru executarea serviciului militar \xc3\xaen alte regimente dec\xc3\xa2t cel de ba\xc8\x99tin\xc4\x83, erau transfera\xc8\x9bi \xc3\xaen noua regiune. To\xc8\x9bi militari care \xc3\xae\xc8\x99i satisf\xc4\x83ceau serviciul \xc3\xaen a\xc8\x99ez\xc4\x83rile militare erau scuti\xc8\x9bi de impozite \xc8\x99i servicii civile. Autorit\xc4\x83\xc8\x9bile statului se ocupau de preg\xc4\x83tirea fiilor solda\xc8\x9bilor din a\xc8\x99ez\xc4\x83rile militare pentru viitoarea \xc3\xaencadrare a acestora \xc3\xaen serviciul militar activ._NEWLINE_Militarii din a\xc8\x99ez\xc4\x83rile militare erau dota\xc8\x9bi cu uniforme corspunz\xc4\x83toare armei din care f\xc4\x83ceau parte \xc8\x99i cu arme \xc8\x99i muni\xc8\x9bie. O mare parte dintre ei \xc3\xae\xc8\x99i tundeau scurt p\xc4\x83rul de pe cap \xc8\x99i \xc3\xae\xc8\x99i r\xc4\x83deau b\xc4\x83rbile, consider\xc3\xa2nd c\xc4\x83 numai astfel tun\xc8\x99i \xc8\x99i ra\xc8\x99i puteau purta uniforma militar\xc4\x83 cu demnitate. To\xc8\x9bi b\xc4\x83rba\xc8\x9bii adul\xc8\x9bi ai a\xc8\x99ez\xc4\x83rilor erau antrena\xc8\x9bi \xc3\xaen mod regulat pentru a face fa\xc8\x9b\xc4\x83 mar\xc8\x99urilor \xc8\x99i instrui\xc8\x9bi \xc3\xaen folosirea armelor de foc._NEWLINE_Tuturor militarilor care locuiau \xc3\xaen a\xc8\x99ez\xc4\x83rile militare li s-au repartizat loturi egale de p\xc4\x83m\xc3\xa2nt, necesare pentru \xc3\xaentre\xc8\x9binerea lor \xc8\x99i a familiilor lor. Deficitul de p\xc4\x83m\xc3\xa2nt a fost eliminat prin defri\xc8\x99area p\xc4\x83durilor sau asanarea mla\xc8\x99tinilor. P\xc4\x83\xc8\x99unile \xc8\x99i f\xc3\xa2ne\xc8\x9bele au fost trecute \xc3\xaen proprietatea ob\xc8\x99eteasc\xc4\x83._NEWLINE_Locuitorii a\xc8\x99ez\xc4\x83rilor militare primeau din partea statului cai, vite de munc\xc4\x83, unelte agricole \xc8\x99i mobil\xc4\x83. Subofi\xc8\x9berii, \xc3\xaen general personal militar care fusese instruit \xc3\xaen cadrul unor \xc8\x99coli militare, nu primeau \xc3\xaen folosin\xc8\x9b\xc4\x83 loturi de p\xc4\x83m\xc3\xa2nt, dar erau obliga\xc8\x9bi s\xc4\x83 asigure instruirea solda\xc8\x9bilor din a\xc8\x99ez\xc4\x83rile militare. O aten\xc8\x9bie deosebit\xc4\x83 era acordat\xc4\x83 instruc\xc8\x9biei de front, execut\xc4\x83rii de mar\xc8\x99uri \xc8\x99i m\xc3\xa2nuirii armelor de foc. Din cauza costurilor ridicate, num\xc4\x83rul \xc8\x99edin\xc8\x9belor de tragere cu muni\xc8\x9bie real\xc4\x83 erau limitate la o perioad\xc4\x83 de doar trei s\xc4\x83pt\xc4\x83m\xc3\xa2ni pe an. Al\xc4\x83turi de subofi\xc8\x9beri, \xc3\xaen a\xc8\x99ez\xc4\x83rile militare erau repartiza\xc8\x9bi cei mai buni ofi\xc8\x9beri, cei mai mul\xc8\x9bi cu experien\xc8\x9b\xc4\x83 de front, dar \xc8\x99i cu anumite cuno\xc8\x99tin\xc8\x9be economice, tehnice sau de medicin\xc4\x83 veterinar\xc4\x83. Serviciul ofi\xc8\x9berilor \xc3\xaen a\xc8\x99ez\xc4\x83rile militare era foarte greu: \xc3\xaen afar\xc4\x83 de instruc\xc8\x9bia de front \xc8\x99i de mar\xc8\x99, ofi\xc8\x9berii erau obliga\xc8\x9bi s\xc4\x83 conduc\xc4\x83 lucr\xc4\x83rile agricole, s\xc4\x83 controleze gospod\xc4\x83riile subordona\xc8\x9bilor \xc8\x99i erau f\xc4\x83cu\xc8\x9bi r\xc4\x83spunz\xc4\x83tori pentru orice gre\xc8\x99eal\xc4\x83 a acestora din urm\xc4\x83. Via\xc8\x9ba privat\xc4\x83 a ofi\xc8\x9berilor, care erau \xc3\xaencartirui\xc8\x9bi \xc3\xaen apartamentele special destinate lor, era monitorizat\xc4\x83 continuu de autorit\xc4\x83\xc8\x9bi. Comandan\xc8\x9bii de regiment \xc8\x99i superiorii acestora se purtau extrem de aspru \xc8\x99i chiar grosolan cu ofi\xc8\x9berii din a\xc8\x99ez\xc4\x83rile militare, \xc3\xaen mare parte datorit\xc4\x83 diferen\xc8\x9belor sociale importante dintre comandan\xc8\x9bi \xc8\x99i ofi\xc8\x9berii de r\xc3\xa2nd. Datorit\xc4\x83 condi\xc8\x9biilor materiale grele din a\xc8\x99ez\xc4\x83rile militare, ofi\xc8\x9berii care acceptau s\xc4\x83 \xc3\xae\xc8\x99i desf\xc4\x83\xc8\x99oare activitatea aici se num\xc4\x83rau printre militarii de carier\xc4\x83 s\xc4\x83raci, pentru care salariul oferit de stat era singura surs\xc4\x83 de venit. Adev\xc4\x83rul este c\xc4\x83, dup\xc4\x83 o perioad\xc4\x83 \xc3\xaen care \xc3\xae\xc8\x99i satisf\xc4\x83ceau serviciul militar \xc3\xaen cadrul a\xc8\x99ez\xc4\x83rilor militare, ace\xc8\x99ti ofi\xc8\x9beri erau transfera\xc8\x9bi la alte regimente.\n_START_SECTION_\nEdictul din 8 noiembrie 1831\n_START_PARAGRAPH_\nPrintr-un ucaz din 8 noiembrie 1831, a\xc8\x99ez\xc4\x83rile militare din Novgorod au fost transformate \xc3\xaen regiuni ale solda\xc8\x9bilor agricultori. Aceste regiuni nu mai erau direct subordonate regimentelor. Batalioanele \xc8\x99i companiile au fost desfiin\xc8\x9bate, acestea din urm\xc4\x83 schimb\xc3\xa2ndu-\xc8\x99i numele \xc3\xaen districte rurale. Districtele rurale au fost puse sub comanda unor ofi\xc8\x9beri inferiori, ale\xc8\x99i de comandan\xc8\x9bii militari ai regiunilor. Copii solda\xc8\x9bilor agricultori nu au fost \xc3\xaenrola\xc8\x9bi \xc3\xaen regimentele armatei regulate, la dou\xc4\x83zeci de ani fiind \xc3\xaens\xc4\x83 \xc3\xaenrola\xc8\x9bi \xc3\xaen batalioanele de rezervi\xc8\x99ti. \xc3\x8en cadrul regiunii Novgorod au fost \xc3\xaenfiin\xc8\x9bate 14 regiuni ale solda\xc8\x9bilor agricultori. Solda\xc8\x9bii agricultori din 5 okruguri (fo\xc8\x99ti membri ai Regimentului 1 de pu\xc8\x99ca\xc8\x99i), care nu participaser\xc4\x83 la rebeliune, au primit permisiunea s\xc4\x83 r\xc4\x83m\xc3\xa2n\xc4\x83 pe vechile loca\xc8\x9bii \xc8\x99i au fost scuti\xc8\x9bi de plata rentei. Mai mult chiar, ei au primit animalele de munc\xc4\x83 care ar fi trebuit date de c\xc4\x83tre guvern solda\xc8\x9bilor din alte regiuni \xc8\x99i au fost create structurile necesare pentru sprijinirea lor din banii publici. \xc3\x8en primele patru okruguri ale solda\xc8\x9bilor agricultori (fostele a\xc8\x99ez\xc4\x83ri ale regimentelor de grenadieri ale Diviziei I) au fost p\xc4\x83strate doar persoanele cele mai de \xc3\xaencredere, cei care se \xc3\xaentorseser\xc4\x83 de cur\xc3\xa2nd de pe front \xc8\x99i cei care slujiser\xc4\x83 deja 20 de ani \xc3\xaen armat\xc4\x83 \xc8\x99i care doreau s\xc4\x83 r\xc4\x83m\xc3\xa2n\xc4\x83 \xc3\xaen regiune pentru restul vie\xc8\x9bii. Restul locuitorilor regiunii au fost traversa\xc8\x9bi \xc3\xaen serviciul trupelor de rezerv\xc4\x83, \xc3\xaen batalioanele garnizoanei sau \xc3\xaen r\xc3\xa2ndul invalizilor._NEWLINE_Solda\xc8\x9bii agricultori care au avut permisiunea s\xc4\x83 r\xc4\x83m\xc3\xa2n\xc4\x83 \xc3\xaen regiune au primit o suprafa\xc8\x9b\xc4\x83 de 15 desiatine de p\xc4\x83m\xc3\xa2nt arabil sau de f\xc3\xa2nea\xc8\x9b\xc4\x83. Fiecare dintre ei au trebuit s\xc4\x83-\xc8\x99i construiasc\xc4\x83 casa din lemn cu truchiuri de copac asigurate din p\xc4\x83durile statului. Casele din lemn, \xc3\xaen care locuiser\xc4\x83 comandan\xc8\x9bii de comapanie sau func\xc8\x9bionaser\xc4\x83 birourile companiei sau regimentului, au fost destinate \xc3\xaencartiruirii trupelor. \xc3\x8en restul regiunilor, to\xc8\x9bi solda\xc8\x9bii au fost trecu\xc8\x9bi la statutul de solda\xc8\x9bi agricultori. Solda\xc8\x9bii agricultori au fost scuti\xc8\x9bi de obliga\xc8\x9bia livr\xc4\x83rii de produse agricole pentru armat\xc4\x83, dar, \xc3\xaencep\xc3\xa2nd cu 1 ianuarie 1832, au fost obliga\xc8\x9bi s\xc4\x83 pl\xc4\x83teasc\xc4\x83 c\xc3\xa2te 60 de ruble pentru fiecare cap de famlie \xc8\x99i c\xc3\xa2te 5 ruble pentru fiecare membru al familiei-b\xc4\x83iat mai mare de 15 ani, p\xc3\xa2n\xc4\x83 la c\xc4\x83s\xc4\x83toria acestuia sau la \xc3\xaenrolarea \xc3\xaen serviciul militar activ._NEWLINE_To\xc8\x9bi \xc8\x9b\xc4\x83ranii agricultori erau supu\xc8\x99i obliga\xc8\x9biilor militare, iar la sf\xc3\xa2r\xc8\x99itul perioadei de serviciul obligatoriu \xc3\xaen armat\xc4\x83 puteau s\xc4\x83 se re\xc3\xaentoarc\xc4\x83 \xc3\xaen regiunile de origine. \xc3\x8en perioadele \xc3\xaen care nu erau mobiliza\xc8\x9bi \xc3\xaen armat\xc4\x83, \xc8\x9b\xc4\x83ranii agricultori puteau s\xc4\x83 lucreze \xc3\xaen agricultur\xc4\x83, \xc3\xaen atelierele me\xc8\x99te\xc8\x99ug\xc4\x83re\xc8\x99ti proprii sau se puteau ocupa cu negustoria. Ei erau sprijini\xc8\x9bi de la buget cu \xc3\xaemprumuturi \xc3\xaen bani sau gr\xc3\xa2ne._NEWLINE_\xc3\x8en fiecare district rural au fost ale\xc8\x99i la recomandarea comandan\xc8\x9bilor militari, c\xc3\xa2te patru comandan\xc8\x9bi de sotnii, care primeau o anumit\xc4\x83 sum\xc4\x83 de bani drept salariu. Fiecare regiune era condus\xc4\x83 de un consiliu format din reprezentan\xc8\x9bi ai \xc8\x9b\xc4\x83ranilor agricultori. \xc3\x8en cadrul acestui consiliu intrau, \xc3\xaen afar\xc4\x83 de comandantul regiunii, adjunctul \xc8\x99i aghiotantul acestuia \xc8\x99i liderul preo\xc8\x9bilor din regiune. P\xc4\x83m\xc3\xa2ntul care nu era distribuit solda\xc8\x9bilor agricultori era arendat._NEWLINE_A\xc8\x99ez\xc4\x83rile militare din regiunile Vitebsk \xc8\x99i Moghilev au fost transformate \xc3\xaen 1835 \xc3\xaen okruguri ale solda\xc8\x9bilor agricultori. P\xc3\xa2n\xc4\x83 \xc3\xaen 1832, gestionarea a\xc8\x99ez\xc4\x83rilor militare a fost f\xc4\x83cut\xc4\x83 de un departament din subordinea ministrului de r\xc4\x83zboi. \xc3\x8en 1835, acest departament a mai primit \xc3\xaen subordonare, \xc3\xaen afar\xc4\x83 de a\xc8\x99ez\xc4\x83rile militare \xc8\x99i regiunile solda\xc8\x9bilor agricultori, \xc8\x99i comandamentul trupelor neregulate, institu\xc8\x9biile militare de \xc3\xaenv\xc4\x83\xc8\x9b\xc4\x83m\xc3\xa2nt \xc8\x99i cl\xc4\x83dirile statului din afara fortifica\xc8\x9biilor militare._NEWLINE_\xc3\x8en 1832, conducerea unit\xc4\x83\xc8\x9bilor de cavalerie activ\xc4\x83 a fost separat\xc4\x83 de cea a escadroanelor de rezerv\xc4\x83. Dac\xc4\x83 primele au fost subordonate direct comandan\xc8\x9bilor de divizie, cele din urm\xc4\x83 au r\xc4\x83mas sub comanda regimentelor \xc8\x99i brig\xc4\x83zilor de cavalerie. Doar patru ani mai t\xc3\xa2rziu, a\xc8\x99ez\xc4\x83rile militare ale cavaleri\xc8\x99tilor au \xc3\xaencetat s\xc4\x83 mai fie sub conducerea militar\xc4\x83 a comandan\xc8\x9bilor de divizie. Regiunile escadroanelor au fost redenumite voloste rurale, comitetele regimentale de conducere au fost transformate \xc3\xaen comitete regionale. Fii militarilor nu au mai fost recruta\xc8\x9bi obligatoriu \xc3\xaen unit\xc4\x83\xc8\x9bile p\xc4\x83rin\xc8\x9bilor lor, ci au devenit subiecte ale legilor generale de recrutare._NEWLINE_\xc3\x8en 1837, au fost formate noi a\xc8\x99ez\xc4\x83ri militare pe p\xc4\x83m\xc3\xa2nturile confiscate ale rebelilor polonezi din guberniile Kiev \xc8\x99i Podolsk. Au fost organizate ferme pentru ob\xc8\x9binerea proviziilor pentru armat\xc4\x83. Pentru a evita apari\xc8\x9bia unor crize ale terenurilor agricole, peste 14.000 de coloni\xc8\x99ti militari au fost mutat \xc3\xaen regiunile a\xc8\x99ez\xc4\x83rilor militare din Novorosiiks. Din r\xc3\xa2ndul celor mai s\xc4\x83raci coloni\xc8\x99ti au fost formate patru companii temporare de munc\xc4\x83. Militarii erau obliga\xc8\x9bi \xc3\xaen cadrul serviciului militar s\xc4\x83 participe \xc3\xaen mod regulat la aplica\xc8\x9bii militare, s\xc4\x83 lucreze trei zile \xc3\xaen serviciul public \xc8\x99i s\xc4\x83 asigure provizii pentru unit\xc4\x83\xc8\x9bile \xc3\xaencartiruite \xc3\xaen regiune.\n_START_SECTION_\nRegiunea Caucazului\n_START_PARAGRAPH_\n\xc3\x8en regiunea Caucazului, militarii de rang inferior, care \xc3\xae\xc8\x99i terminaser\xc4\x83 perioada de serviciu obligatoriu, s-au stabilit \xc3\xaen localit\xc4\x83\xc8\x9bile de re\xc8\x99edin\xc8\x9b\xc4\x83 ale regimentelor lor, guvernul asigur\xc3\xa2ndu-le anumite facilit\xc4\x83\xc8\x9bi cu acest prilej. \xc3\x8en 1837 s-a luat hot\xc4\x83r\xc3\xa2rea \xc3\xaenfiin\xc8\x9b\xc4\x83rii a\xc8\x99ez\xc4\x83rilor militare pe p\xc4\x83m\xc3\xa2nturile triburilor rebele. Autorit\xc4\x83\xc8\x9bile ruse au avut inten\xc8\x9bia s\xc4\x83 colonizeze timp de 5 ani aproximativ 3.000 de familii. Militarii de rang inferiror care aveau cel pu\xc8\x9bin 15 ani de serviciu au fost coloniza\xc8\x9bi \xc3\xaen aceste \xc4\x83\xc8\x99ez\xc4\x83ri militare, unde ei \xc8\x99i-au contruit case \xc8\x99i au \xc3\xaenceput cultivarea p\xc4\x83m\xc3\xa2ntului. Fiec\xc4\x83rui colonist cap de familie i-a fost repartizat un lot de 20 deseatine \xc3\xaen regiunea Caucazului de nord \xc8\x99i de 15 deseatine \xc3\xaen Transcaucazia. \xc3\x8en primii ani dup\xc4\x83 colonizare, autorit\xc4\x83\xc8\x9bile centrale au aprovizionat noile a\xc8\x99ez\xc4\x83ri militare cu alimente \xc8\x99i furaje \xc8\x99i le-au asigurat arme \xc8\x99i muni\xc8\x9bie pentru a face fa\xc8\x9b\xc4\x83 atacurile triburilor montane r\xc4\x83sculate. Coloni\xc8\x99tii ru\xc8\x99i trebuiau s\xc4\x83 se ocupe cu agricultura, ma\xc8\x99te\xc8\x99ugurile \xc8\x99i comer\xc8\x9bul cu locuitorii pa\xc8\x99nici din regiune. Fii coloni\xc8\x99tilor nu au fost \xc3\xaenrola\xc8\x9bi \xc3\xaen efectivele a\xc8\x99ez\xc4\x83rilor militare, dar, la \xc3\xaemplinirea v\xc3\xa2rstei de 20 de ani au fost \xc3\xaenrola\xc8\x9bi \xc3\xaen regimentele regulate ale armatei din Caucaz, unde au trebuit s\xc4\x83 efectueze un stagiu de 15 ani. Crearea a\xc8\x99ez\xc4\x83rilor militare din Caucaz a reprezentat un succes din punct de vedere militar. Odat\xc4\x83 cu sc\xc4\x83derea st\xc4\x83rii de insecuritate din zon\xc4\x83, a\xc8\x99ez\xc4\x83rile militare din regiune au fost trecute \xc3\xaen sistemul trupelor de cazaci din Caucaz.\n_START_SECTION_\nDomnia \xc3\xaemp\xc4\x83ratului Alexandru al II-lea\n_START_PARAGRAPH_\nDup\xc4\x83 urcarea pe tron a \xc3\xaemp\xc4\x83ratului Alexandru al II-lea, a\xc8\x99ez\xc4\x83rile militare sudice au fost trecute sub comanda aghiotantului \xc8\x9barului, Stol\xc3\xae\xc8\x99in. Dup\xc4\x83 ce a vizitat toate a\xc8\x99ez\xc4\x83rile de sub comanda lui, Stol\xc3\xae\xc8\x99in a raportat faptul c\xc4\x83 popula\xc8\x9bia regiunii trecea printru-un proces de pauperizare. O bun\xc4\x83 parte a locuitorilor nu avea animale de munc\xc4\x83. Legumicultura, care fusese mai demult o \xc3\xaendeletnicire aduc\xc4\x83toare de c\xc3\xa2\xc8\x99tiguri, era \xc3\xaen declin. Cl\xc4\x83dirile din regiune aveau nevoie de repara\xc8\x9bii rapide. Era foarte greu, dac\xc4\x83 nu chiar imposibil, s\xc4\x83 se asigure stocurile de alimente \xc8\x99i furaje necesare trupei. Stol\xc3\xae\xc8\x99in a mai remarcat c\xc4\x83 autorit\xc4\x83\xc8\x9bile militare \xc8\x99i civile deopotriv\xc4\x83 nu \xc3\xae\xc8\x99i \xc3\xaendeplinesc sarcinile care le revin. Date fiind toate aceste observa\xc8\x9bii, a\xc8\x99ez\xc4\x83rile militare \xc8\x99i regiunile agricole ale solda\xc8\x9bilor au fost desfiin\xc8\x9bate \xc8\x99i terenurile au fost trecute \xc3\xaen administrarea guvernului. O institu\xc8\x9bie artificial\xc4\x83 \xc8\x99i str\xc4\x83in\xc4\x83 de tradi\xc8\x9bia rus\xc4\x83 \xc8\x99i-a \xc3\xaencheita astfel existen\xc8\x9ba dup\xc4\x83 patru decenii.'